Ազնավուրին նվիրված առաջին համերգը 2016-ին է տեղի ունեցել Տիկնիկային թատրոնում, երբ իմ բենդի հետ հանդես եմ եկել «Հայկ Պետրոսյանը երգում է Ազնավուր» խորագիրը կրող համերգով, որի ժամանակ կատարել էի 16-17 երգ՝ ընթացքում ներկայացնելով նաև հետաքրքիր դրվագներ Ազնավուրի կյանքից: Արդեն 2017-ին ավելի մասշտաբային համերգ կազմակերպելու մտահղացում կար, որի շրջանակներում պետք է այլ մասնակիցներ էլ լինեին: Մշակույթի նախարարությունը՝ հանձին նախարար Արմեն Ամիրյանի, արձագանքել էր, արդյունքում մեզ միացել էր Հայաստանի պետական ֆիլհարմոնիկ նվագախումբը՝ Էդուարդ Թոփչյանի գլխավորությամբ: Ամենամեծ երջանկությունն էլ համերգին՝ Ազնավուրի ներկայությունն էր: